《和周公明兼柬李子晦》
元代·郭钰

闻君何从得拱璧，神功雕琢无难色。如此奇材自不多，况复芳年何可及。

事业云霄应有时，学问渊源岂无极。论交每恨识君迟，下笔还能愈吾疾。

自从患眼亲旧疏，空阶落叶无行迹。相知谁似李先生，精神玉立仙中客。

轩昂自是离鸡群，肮脏何惭倚门侧。每从东阡望南陌，十日不见苦愁绝。

陇头春色入梅梢，俯仰流光长叹息。王粲登楼不自聊，季子多金又何益。

相逢各赋去来篇，官家已见颁新历。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。